સાત નંબરના આંકડા સાથે દુનિયાના દિગ્ગજોને કંઈક વધારે પડતી જ લાગણી છે. શિકાગો જેટલું ઘાડપાડુઓ માટે કુખ્યાત છે, તેટલું જ તેના ગ્રે વિસ્તાર માટે પણ પોપ્યુલર છે. જ્યાં 29 ઓગસ્ટ 1958માં કિંગ ઓફ પોપના હુલામણા નામે ઓળખાતા માઈકલ જેક્સનનો જન્મ થયો હતો. અત્યારે જેક્સનને યાદ કરવાનું કારણ કે મર્યા બાદ પણ તેની 48 કરોડ ડોલરની આવક છે. જીવતા લોકો કંઈ નથી કરી શકતા, ત્યારે જેક્સન કબરમાં સુતા સુતા પોતાના મ્યુઝિકની રોયલ્ટીથી આટલા નાણાં કમાય છે. અલબત મસમોટા અખબારોમાં એ વાત પણ છપાય કે જેક્સનની આવક ગત વર્ષ કરતા ઘણી ઘટી ગઈ છે. ગયા વર્ષે જેક્સન મર્યા બાદ વધારે કમાણી કરનારાઓની યાદીમાં બેશક અવ્વલ હતો, પણ તેની કમાણી 450 કરોડની આસપાસ આંકવામાં આવેલી. મૃત્યુના 9 વર્ષ બાદ પણ જેક્સનનું ભૂત દુનિયામાં જીવતું હોય તેવું લાગે.